**J E G Y Z Ő K Ö N Y V**

amely készült a Jogi, Igazgatási és Közbiztonsági Bizottság 2019. július 8-i 16.00 órai kezdettel - Budapest Főváros XX. kerület Pesterzsébeti Polgármesteri Hivatal (1201 Bp. Kossuth Lajos tér I. em. 63-64. Díszterem) hivatalos helyiségében – megtartott, nyilvános üléséről.

**Jelen vannak:** Rostagni Attila elnök

 Mach Péter alelnök később érkezett

 Komoróczy László tag

Kristyánné Aknai Erzsébet tag

Karakas János tag

 Nagy Lászlóné tag

 Rovó László tag

 Subicz István bizottsági titkár

**Távolmaradását előre jelezte:** Bada-Gémesi Emese tag, Rovó László tag.

**Meghívottak:** Kovács Eszter alpolgármester, Juhász Lajosné Alpolgármester, dr. Demjanovich Orsolya jegyző, Kócziánné dr. Pohl Mónika aljegyző, Somodi Klára önkormányzati képviselő.

**Előterjesztők, a Hivatal osztályvezetői:** Szászvárosi Zsolt a Pesterzsébeti Polgárőrség elnöke, Dr. Jankovich Béla ügyvéd, Lehoczki Péterné osztályvezető**,** Kaposvári Nóra osztályvezető-helyettes, Puskás Péter Pál osztályvezető, Somlainé Kóródy Éva osztályvezető, Dr. Ríz Adrienn osztályvezető, R. Takács Eszter főépítész, Dr. Hangyáné Csóka Éva osztályvezető, Schmidtné Buda Andrea osztályvezető, Kernné dr. Kulcsár Dóra osztályvezető, Szabó Szilvia, Puskás Péter Pál osztályvezető-helyettes, Kovács András osztályvezető.

**Rostagni Attila:** Köszönti a megjelenteket, megnyitja az ülést. Megállapítja, hogy a Bizottság 9 megválasztott tagjából 6 tag van jelen, a Bizottság határozatképes. Javaslatot tesz a napirendre:

1. **Beszámoló az önkormányzat vagyonát érintő peres és nem peres ügyekről (2019. I. félév)** **(Zárt ülés)**

Előadó: dr. Ríz Adrienn Jogi Osztályvezető

1. **Beszámoló Pesterzsébet Önkormányzata 2015-2020. évekre szóló gazdasági programjának végrehajtásáról**

Előadó: Szabados Ákos polgármester

1. **Javaslat Budapest Főváros XX. kerület Pesterzsébet Önkormányzata 2019. évi költségvetési rendeletének módosítására**

Előadó: Szabados Ákos polgármester

1. **Beszámoló a Pesterzsébeti Polgárőrség 2019. évi első félévi tevékenységéről** (átruházott hatáskör)

Előadó:Szászvárosi Zsolt a Pesterzsébeti Polgárőrség elnöke

1. **Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására**

Előadó: Szabados Ákos polgármester

1. **Javaslat a kitüntető címek adományozásáról szóló 15/2018. (V. 29.) önkormányzati rendelet módosítására**

Előadó: Szabados Ákos polgármester

1. **Javaslat a közösségi együttélés alapvető szabályairól és ezek elmulasztásának jogkövetkezményeiről szóló 23/2015. (IX. 21.) önkormányzati rendelet módosítására**

Előadó: Szabados Ákos polgármester

1. **Beszámoló a Rendvédelmi Osztály 2018. második félévében, valamint 2019. első félévében végzett tevékenységéről**

Előadó: Puskás Péter Pál Rendvédelmi osztályvezető

1. **Tájékoztató a Rendvédelmi Osztály elmúlt időszakban végzett tevékenységéről (állandó napirend)**

 Előadó: Puskás Péter Pál Rendvédelmi Osztály vezető

1. **Egyebek**

**Rostagni Attila:** Más javaslat nem lévén szavazásra teszi fel a napirend elfogadását. Megállapítja, hogy a Bizottság 9 megválasztott tagjából jelenlévő 6 tag a napirendi javaslatot 6 igen 0 nem 0 tartózkodással elfogadta.

**50/2019. (VII. 8.) JIKB. sz. határozat**

A Bizottság

2019. július 8-i ülésének napirendjét az alábbiak szerint fogadja el:

1. **Beszámoló az önkormányzat vagyonát érintő peres és nem peres ügyekről (2019. I. félév)** **(Zárt ülés)**

Előadó: dr. Ríz Adrienn Jogi Osztályvezető

1. **Beszámoló Pesterzsébet Önkormányzata 2015-2020. évekre szóló gazdasági programjának végrehajtásáról**

Előadó: Szabados Ákos polgármester

1. **Javaslat Budapest Főváros XX. kerület Pesterzsébet Önkormányzata 2019. évi költségvetési rendeletének módosítására**

Előadó: Szabados Ákos polgármester

1. **Beszámoló a Pesterzsébeti Polgárőrség 2019. évi első félévi tevékenységéről** (átruházott hatáskör)

Előadó:Szászvárosi Zsolt a Pesterzsébeti Polgárőrség elnöke

1. **Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására**

Előadó: Szabados Ákos polgármester

1. **Javaslat a kitüntető címek adományozásáról szóló 15/2018. (V. 29.) önkormányzati rendelet módosítására**

Előadó: Szabados Ákos polgármester

1. **Javaslat a közösségi együttélés alapvető szabályairól és ezek elmulasztásának jogkövetkezményeiről szóló 23/2015. (IX. 21.) önkormányzati rendelet módosítására**

Előadó: Szabados Ákos polgármester

1. **Beszámoló a Rendvédelmi Osztály 2018. második félévében, valamint 2019. első félévében végzett tevékenységéről**

Előadó: Puskás Péter Pál Rendvédelmi osztályvezető

1. **Tájékoztató a Rendvédelmi Osztály elmúlt időszakban végzett tevékenységéről (állandó napirend)**

 Előadó: Puskás Péter Pál Rendvédelmi Osztály vezető

1. **Egyebek**

**Felelős:** Rostagni Attila

**Határidő:** adott

**Rostagni Attila:** Szavazásra teszi fel, hogy a Beszámoló az önkormányzat vagyonát érintő peres és nem peres ügyekről (2019. I. félév) című előterjesztést zárt ülés keretében tárgyalja a Bizottság. Megállapítja, hogy a Bizottság 9 megválasztott tagjából jelenlévő 6 tag 6 igen 0 nem 0 tartózkodással elfogadta a javaslatot.

**51/2019. (VII. 8.) JIKB. sz. határozat**

A Bizottság

Beszámoló az önkormányzat vagyonát érintő peres és nem peres ügyekről (2019. I. félév) című napirendet 2019. július 8-i ülésén zárt ülés keretében tárgyalja.

**Felelős:** Rostagni Attila

**Határidő:** adott

1. **napirend**

**Beszámoló az önkormányzat vagyonát érintő peres és nem peres ügyekről (2019. I. félév)**

**Rostagni Attila** zárt ülést rendel el.

*A zárt ülésen elhangzottakat külön jegyzőkönyv tartalmazza.*

**Rostagni Attila** ismét megnyitja a nyilvános ülést.

1. **napirend**

**Beszámoló Pesterzsébet Önkormányzata 2015-2020. évekre szóló gazdasági programjának végrehajtásáról**

**Rostagni Attila:** Kérdezi az előterjesztőt van-e kiegészítése az írásos előterjesztéshez?

**Lehoczki Péterné:** Nincs kiegészítése.

*Megérkezett az ülésterembe* ***Mach Péter*** *alelnök.*

**Kristyánné Aknai Erzsébet:** Pozitív véleményt szeretne mondani a parkosítással kapcsolatban. A lakosság megelégedésére szolgál, hogy Pesterzsébet egyre virágosabb és szebb és nem csak a városközpontban, hanem a külső részeken is gondot fordítanak arra, hogy tiszták és rendesek legyenek a parkok. Lehetne-e abban előre lépni, hogy a parlagfű mentességet jobban biztosítsák a kerületben? Például az erzsébeti temetőnél. Szeretett volna a beszámolóban részletesebben olvasni azokról a pályázatokról, melyen nem nyert el támogatást az önkormányzat. Mi ennek az oka? A járdák felújításával kapcsolatban is sok feladata lenne az önkormányzatnak. Bár úgy véli erről sokszor a lakók is tehetnek.

**Kernné dr. Kulcsár Dóra:** A parlagfűvel kapcsolatban elmondja, hogy folyamatosan intézik hatósági eljárás keretében a parlagfűvel kapcsolatos bejelentéseket. nehéz a parlagfű elleni küzdelem. Csak folyamatos kaszálással lehetne védekezni, de akkor megerősödik a növény gyökere. A temetőnél a Temetkezési Intézetnek kellene eljárnia, amennyiben bejelentés érkezik, az önkormányzat velük szemben is eljár. A pályázatokon legtöbb esetben, azért nem nyer az önkormányzat, mert a pályázati keretek időközben kimerül.

A járdák esetében éves keretből dolgoznak, ami véges. Szerinte is probléma az ingatlanhasználók, tulajdonosok járdákkal kapcsolatos tevékenysége. Rndszeresen a járdán parkolnak, ezzel tönkre téve azt. Sokszor figyelmen kívül hagyják a KRESZ szabályait.

***Komoróczy László*** *bizottsági tag elhagyja az üléstermet.*

**Rostagni Attila:** Más javaslat, hozzászólás, kérdés nem lévén szavazásra teszi fel a beszámoló elfogadását. Megállapítja, hogy a Bizottság 9 megválasztott tagjából jelenlévő 6 tag a beszámolót 6 igen 0 nem 0 tartózkodással elfogadta.

**53/2019. (VII. 8.) JIKB. sz. határozat**

A Bizottság

elfogadásra javasolja a Képviselő-testületnek Pesterzsébet Önkormányzata 2015-2020. évekre szóló gazdasági programjának végrehajtásáról szóló beszámolót.

**Felelős:** Rostagni Attila

**határidő:** 2019. 07. 11.

1. **napirend**

**Javaslat Budapest Főváros XX. kerület Pesterzsébet Önkormányzata 2019. évi költségvetési rendeletének módosítására**

**Rostagni Attila:** Kérdezi az előterjesztőt van-e kiegészítése az írásos előterjesztéshez.

**Lehoczki Péterné:** Nincs kiegészítése.

**Rostagni Attila:** Javaslat, hozzászólás, kérdés a bizottság tagjainak részéről nem lévén, szavazásra teszi fel a rendelet módosítás elfogadását. Megállapítja, hogy a Bizottság 9 megválasztott tagjából jelenlévő 6 tag a költségvetés módosítást 5 igen 0 nem 1 tartózkodással támogatta.

**54/2019. (VII. 8.) JIKB. sz. határozat**

A Bizottság

elfogadásra javasolja a Képviselő-testületnek Budapest Főváros XX. kerület Pesterzsébet Önkormányzata 2019. évi költségvetési rendeletének módosítására vonatkozó rendelet tervezetet.

**Felelős:** Rostagni Attila

**Határidő:** 2019. 07. 11.

1. **napirend**

**Beszámoló a Pesterzsébeti Polgárőrség 2019. évi első félévi tevékenységéről**

**Rostagni Attila:** Kérdezi az előterjesztőt van-e kiegészítése az írásos anyaghoz?

**Szászvárosi Zsolt:** Nincs kiegészítése.

**Rostagni Attila:** Javaslat, hozzászólás, kérdés a bizottság tagjainak részéről nem lévén, szavazásra teszi fel a rendelet módosítás elfogadását. Megállapítja, hogy a Bizottság 9 megválasztott tagjából jelenlévő 6 tag a költségvetés módosítást 6 igen 0 nem 0 tartózkodással támogatta.

**55/2019. (VII. 8.) JIKB. sz. határozat**

A Bizottság

a Pesterzsébeti Polgárőrség 2019. évi első félévi tevékenységéről szóló beszámolót elfogadja.

**Felelős:** Rostagni Attila

**Határidő:** azonnal

***Komoróczy László*** *bizottsági tag visszatér az ülésterembe.*

1. **napirend**

**Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására**

**Rostagni Attila:** Kérdezi az előterjesztőt van-e kiegészítése az írásos anyaghoz?

**Szászvárosi Zsolt:** Nincs kiegészítése.

**Rostagni Attila:** Javaslat, hozzászólás, kérdés a bizottság tagjainak részéről nem lévén, szavazásra teszi fel a rendelet módosítás elfogadását. Megállapítja, hogy a Bizottság 9 megválasztott tagjából jelenlévő 7 tag a Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására vonatkozó rendelet tervezetet 7 igen 0 nem 0 tartózkodással támogatta.

**56/2019. (VII. 8.) JIKB. sz. határozat**

A Bizottság

elfogadásra javasolja a Képviselő-testületnek a Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására vonatkozó rendelet tervezetet.

**Felelős**: Rostagni Attila

**Határidő**: 2019. 07. 11.

1. **napirend**

**Javaslat a kitüntető címek adományozásáról szóló 15/2018. (V. 29.) önkormányzati rendelet módosítására**

**Rostagni Attila:** Kérdezi az előterjesztőt van-e kiegészítése az írásos előterjesztéshez?

**dr. Demjanovich Orsolya:** Tájékoztatja a Bizottságot, hogy a rendelet módosítást a Szociális Bizottság és az Egészségügyi és Sport Bizottság is tárgyalta. Összefoglalja az ott született módosító javaslatokat:

A rendelet tervezet 3. § a Szociális Munkáért kitüntető címhez kapcsolódóan a módosító rendelkezés szerint, a Pesterzsébet Szociális Munkáért kitüntető cím adományozható annak a magyar és vagy külföldi személynek, aki a szociális munka területén Pesterzsébeten – ez a Pesterzsébet szó volt a kiegészítés – kiemelkedő tevékenységet végzett. Ezzel a módosítással fogadta el mindkét Bizottság.

A másik javaslat a rendelet tervezet 5. és 6. § esetében -a Pesterzsébet Kiváló Közalkalmazottja és az Év Közalkalmazottja kitüntető címek esetén – a javaslók köre bővült a képviselő-testület tagjaival. A rendelet jelenlegi formája szerint bárki tehetett javaslatot ezekre a címekre. Az írásos anyag szerint a „bárki” helyett az önkormányzat intézményeinek vezetői, illetve a KESZO Osztály tehet javaslatot. Ezt egészítette ki a két bizottsági javaslat a képviselő-testület tagjaival.

**Rostagni Attila:** A Fidesz frakció és az ő javaslata, hogy aPesterzsébet Kiváló Közalkalmazottja és az Év Közalkalmazottja kitüntető címekre továbbra bárki tehessen javaslatot.

**Mach Péter:** Kérdezi, hogy mi az oka annak, hogy olyan javaslat született, hogy ne tehessen javaslatot bárki. Miért érdemes megszűrni, hogy ki adhasson javaslatot? Például a szülők miért nem?

**Schmidtné Buda Andrea:** Éppen ez volt a probléma, hogy egy közalkalmazott pedagógusra olyan javaslatok voltak, melyek szöges ellentétben voltak akár az intézményvezető, akár közalkalmazotti vagy intézményi tanács javaslatával.

**Somodi Klára:** Nem biztos, hogy egy szülő, akinek a gyermekét egy évig tanította a pedagógus, ez alatt az egy év alatt meg tudja ítélni a pedagógus munkáját. Úgy gondolja szakmai alapokon nyugvó javaslatokra van elsősorban szükség.

**Rostagni Attila:** Ha bárki tehet javaslatot, abban az esetben is az osztály a képviselő-testület dönt. Így viszont kikerülnek olyan személyek, akik nincsenek reflektorfényben.

Más hozzászólás, javaslat kérdés nem lévén szavazásra teszi fel saját javaslatát, tehát, hogy aPesterzsébet Kiváló Közalkalmazottja és az Év Közalkalmazottja kitüntető címekre bárki tehessen javaslatot. Megállapítja, hogy a Bizottság 9 megválasztott tagjából jelenlévő 7 tag a javaslatot 3 igen 0 nem 4 tartózkodással nem fogadta el.

**57/2019. (VII. 8.) JIKB. sz. határozat**

A Bizottság

úgy dönt, hogy nem támogatja a módosító javaslatot miszerint a Pesterzsébet Kiváló Közalkalmazottja és az Év Közalkalmazottja kitüntető címekre bárki tehessen javaslatot

Felelős: Rostagni Attila

Határidő: azonnal

**Rostagni Attila:** Szavazásra teszi fel az eredeti előterjesztést dr. Demjanovich Orsolya jegyző asszony által elmondott módosítással együtt. Megállapítja, hogy a Bizottság 9 megválasztott tagjából jelenlévő 7 tag a javaslatot 5 igen 2 tartózkodás 0 nem szavazati arányban támogatta azt.

**58/2019. (VII. 8.) JIKB. sz. határozat**

A Bizottság

elfogadásra javasolja a Képviselő-testületnek a

a kitüntető címek adományozásáról szóló 15/2018. (V. 29.) önkormányzati rendelet módosítására vonatkozó rendelet tervezetet az alábbi kiegészítésekkel:

1. A rendelet tervezet 3. §-ának szövege legyen a következő: *A Pesterzsébet Szociális Munkáért kitüntető cím adományozható annak a magyar és/vagy külföldi személynek, aki a szociális munka területén Pesterzsébeten kiemelkedő tevékenységet végzett*.
2. A rendelet tervezet 5. és 6. §-ban szereplő javaslattevők köre egészüljön ki a Képviselő-testület tagjaival.

**Felelős:** Rostagni Attila

**Határidő:** 2019. 07. 08.

1. **napirend**

**Javaslat a közösségi együttélés alapvető szabályairól és ezek elmulasztásának jogkövetkezményeiről szóló 23/2015. (IX. 21.) önkormányzati rendelet módosítására**

**Rostagni Attila:** Kérdezi az előterjesztőt van-e kiegészítése az írásos anyaghoz.

**Puskás Péter Pál:** Nincs kiegészítése.

**Mach Péter:** Kérdezi, hogy mely zöldfelületeken fognak ezentúl gépkocsik parkolni úgy, hogy nem lehet velük szemben eljárni? Mely zöldfelületeken lehet úgy parkolni, hogy eljárhatnak velük szemben csak nem a Rendvédelmi Osztály fog eljárni? Mit tud tenni az önkormányzat, hogy bizonyos zöldfelületeit mégis megvédje a gépjárművektől?

**Puskás Péter Pál:** A Kúriától kaptak egy állásfoglalást, hogy a zöldfelületi parkolás nincs benne a Kresz megállásról szóló tényállásai között. Ezért módosítani kell a rendeletet. Mindenképpen meg kívánják védeni a zöldfelületeket. Két alternatíva van. Ha a talajban elhelyezett öntözőberendezésben, alépítményben, egyéb eszközökben kár keletkezik, akkor ez szándékos rongálásnak minősül. Büntető eljárást von maga után. A másik a kisebb fajsúlyú ügyekben az illegális közterületfoglalás, mint elkövethető cselekmény. Ebben az esetben ők járnak el.

**Mach Péter:** Ott áll egy gépjármű, melynek van egy rendszáma, ha ráállt egy locsolócsőre és tönkretette vagy újra kell füvesíteni, akkor eddig is el lehetett volna indítani az eljárást ellene rongálással kapcsolatban. Másik esetben, ha csak odaállt és nem valósult meg rongálás, akkor a rendszám alapján a Rendvédelmi Osztály elindíthatja a büntetési folyamatot?

**Puskás Péter Pál:** A rendszám alapján a tulajdonost és az üzemben tartót tudják beazonosítani. Ők lesznek eljárás alá vonva. Ha rendőrségi eljárásra kerül sor, akkor ismeretlen tettes ellen tudják majd megtenni a feljelentést.

**Karakas János:** Kerékbilincs feltételére van a Rendvédelmi Osztálynak jogosítványa?

**Puskás Péter Pál:** Ők nem alkalmaznak kerékbilincset.

**Rostagni Attila:** Ő a Kolozsvár utcában lakik, ahol az útfelület 5 méter 50 centi. Ha szabályosan parkolnának az úttesten, a járdaszegély mellett akkor az utcában nem volna közlekedés. Így mindenki feláll járdaszegélyre.

**Puskás Péter Pál:** A Kresz ide vonatkozó szabálya kimondja, hogy hogyan lehet megállni. Úgy lehet megállni az úttesten, hogy egy forgalmi sávot biztosítani kell az elhaladó gépjárműveknek. Járdára csak akkor lehet parkolni, ha kiegészítő tábla megengedi.

**Rostagni Attila:** Más kérdés, hozzászólás, javaslat nem lévén szavazásra teszi fel a rendelet tervezet elfogadását. Megállapítja, hogy a Bizottság 9 megválasztott tagjából jelenlévő 7 tag 3 igen 3 tartózkodás 1 nem szavazati arányban nem javasolja elfogadásra a Képviselő-testületnek a rendelet tervezet elfogadását.

**59/2019. (VII. 8.) JIKB. sz. határozat**

A Bizottság

nem javasolja elfogadásra a Képviselő-testületnek a közösségi együttélés alapvető szabályairól és ezek elmulasztásának jogkövetkezményeiről szóló 23/2015. (IX. 21.) önkormányzati rendelet módosítására vonatkozó rendeletet.

**Felelős:** Rostagni Attila

**Határidő:** 2019. 07. 11.

1. **napirend**

**Beszámoló a Rendvédelmi Osztály 2018. második félévében, valamint 2019. első félévében végzett tevékenységéről**

**Rostagni Attila:** Kérdezi az előterjesztőt van-e kiegészítése az írásos előterjesztéshez.

**Puskás Péter Pál:** Nincs kiegészítése.

**Rostagni Attila:** Tekintettel arra, hogy a Bizottság jelenlévő tagjai kérdést, hozzászólást, javaslatot nem jeleznek, szavazásra teszi fel a beszámoló elfogadását. Megállapítja, hogy a Bizottság 9 megválasztott tagjából jelenlévő 7 tag a beszámolót 7 igen 0 nem 0 tartózkodással támogatja.

**60/2019. (VII. 8.) JIKB. sz. határozat**

A Bizottság

elfogadásra javasolja a Képviselő-testületnek a Rendvédelmi Osztály 2018. második félévében, valamint 2019. első félévében végzett tevékenységéről szóló beszámolót.

**Felelős:** Rostagni Attila

**Határidő:** 2019. 07. 11.

1. **napirend**

**Tájékoztató a Rendvédelmi Osztály elmúlt időszakban végzett tevékenységéről**

**Rostagni Attila:** Kérdezi, hogy van-e a Bizottság tagjainak kérdése, hozzászólása a tájékoztatóhoz?

**Puskás Péter Pál**: Nincs kiegészítése.

**Kristyánné Aknai Erzsébet:** Kéri, hogy a tervezett átfogó ellenőrzést kapcsolják össze az elhanyagolt járdaszakaszok tulajdonosainak felszólításával, hogy tartsák azokat rendbe, ami egyébként kötelezettségük is.

**Puskás Péter Pál:** Ezt a programot tavaly kezdték el. Ennek nyomán előrelépést érzékelt. Folytatni kívánják a programot, bár az osztály feladati megnövekedtek. Természetesen az említett helyzetet is figyelemmel kísérik.

**Rostagni Attila:** A Bizottság tagjai kérdést nem tesznek fel. Megköszöni a Rendvédelmi Osztály tájékoztatóját.

1. **napirend**

**Egyebek**

**Rostagni Attila:** Kérdezi a Bizottság tagjait, hogy van-e olyan téma, melyet az Egyebek című napirend keretében kívánnak megvitatni. A Bizottság tagjai ilyet nem jeleznek. Megköszöni mindenkinek a bizottsági ülésen való részvételt. Az ülést bezárja.

KMF.

…………………………………………. …………………………………………..

 **Rostagni Attila Mach Péter**

elnök alelnök